Stream andet afsnit af "Frit Vendsyssel" nederst i artiklen - og se hele serien ved at klikke her. ”Besøg Hjørring, Danmarks Triste By – og ked Dem ihjel på Martins Hotel.” Sådan var ordlyden i en annonce i Vendsyssel Tidende i 1954. Avisannoncen var indrykket af ejeren af Martins Hotel, der gerne ville holde åbent til klokken et om natten, men som havde fået nej. Annoncen blev ikke taget godt imod af de lokale, fortæller Jens-Christian Hansen, der er formidlingschef ved Vendsyssel Historiske Museum, i andet afsnit af "Frit Vendsyssel". - De lokale var noget forargede over det. De syntes absolut ikke, at Hjørring var kedelig, siger han. Forbudt at kede sig For at gøre op med det ærgerlige image som Danmarks mest triste og kedelige by planlagde borgerne en byfest i Hjørring. En byfest, der skulle vise sig at ende med en mindre revolution. Alt sammen i sjov, men med en snert af alvor. Under byfesten besluttede borgerne nemlig, at det var på tide at gøre op med københavneriet, og at Vendsyssel skulle løsrive sig fra resten af Danmark. - Man proklamerede, at Vendsyssel var frit, og man begyndte at stille krav til magthaverne, fortæller Jens-Christian Hansen. Der blev lavet en grundlov, og det vigtigste punkt var, at det var forbudt at kede sig. Stationsforstanderen, postmesteren og politimesteren blev arresteret af en revolutionsgarde, og i Folkeparken blev de stillet for retten. - Politimesteren skulle forsvare sig, og han gjorde det på vendelbomål. Det blev taget rigtig godt imod. Det er måske også derfor, at han fik en forholdsvis mild straf. Han blev nemlig dømt til at klippe sit skæg af, nu hvor han ikke kunne unde vendelboerne noget skæg, siger Jens-Christian Hansen. Fire kriterier for løsrivelse Havde hjørringenserne fat i noget? Kan Vendsyssel løsrive sig og blive fri for alt det "pangelwærk" syd for fjorden? Det tager tilrettelæggerne Rikke Kjølby og Michael Guldbrandt sammen med fotograf Ivan Johan Hansen ud for at undersøge i serien "Frit Vendsyssel". Ifølge lektor og ph.d. ved Aalborg Universitet, Jesper Lindholm, er der fire kriterier for den rene løsrivelse. Man skal kunne beskrive sig selv som et selvstændigt territorium med en permanent befolkning, man skal have en regering, man skal have evnen til at samarbejde med andre lande, og så skal andre lande anerkende ens status som selvstændig stat. - Det er let at undersøge. Det er måske lidt mere op ad bakke at opnå det, siger Jesper Lindholm. Revolutionen virkede Begivenheden i Hjørring vakte opsigt – også uden for Vendsyssel. Den daværende statsminister Hans Hedtoft sendte et telegram til Lars Larsen Ledet, der var overhøvding ved revolutionsfesten, og bad ham om at genoprette ro og orden. - Efterfølgende skrev Lars Larsen Ledet til Hans Hedtoft, at nok var byfesten for sjov, men at der altså var alvor i det. Der var punkter i det, man havde drømt om, at man skulle have gennemført, så Vendsyssel ikke blev glemt i København, siger Jens-Christian Hansen fra Vendsyssel Historiske Museum. Noget tyder på, at det virkede. I hvert fald fik Hjørring et gymnasium og et lærerseminarium tre år efter, ligesom der også blev placeret et psykiatrisk hospital i Brønderslev i 1957. - Der blev leveret på de store punkter, siger Jens-Christian Hansen. Se andet afsnit af "Frit Vendsyssel" herunder - og klik her for at se hele serien. “Frit Vendsyssel” sendes søndage klokken 19.45 på TV2 Nord Salto.

Referat:
En avisannonce satte i 1954 gang i en mindre revolution i Hjørring. I en ny serie undersøger TV2 Nord, om den løsrivelse, hjørringenserne truede med, kan blive til virkelighed.